Чым адметны наш горад? Думаю, пагадзіцеся, калі скажу, што ў першую чаргу — жыхарамі. Тымі, якія стваралі яго, і тымі, дзякуючы якім ён мае сучаснае аблічча. Калі звяртацца ў мінулае, то вельмі дарэчы будзе днямі зазірнуць у бібліятэкі Мядзельшчыны за новай кнігай пад назвай “Край беларускага сэрца — Мядзельшчына”, прэзентацыя якой адбылася якраз на свяце. Там — гісторыя, геаграфія, архіўныя звесткі, фотаздымкі і імёны, шмат імён, якія праславілі нашу Мядзельшчыну. Аўтар кнігі — Ігар Пракаповіч, які жыве і працуе на суседняй Пастаўшчыне, аднак сур’ёзна цікавіцца і Мядзельскім раёнам, бо адсюль яго карані. Кніга атрымалася сапраўднай энцыклапедыяй — больш за 650 старонак. Таму не дзіўна, што ў такой стваральнай працы ў аўтара былі дапамагатыя. На прэзентацыі іх адзначыла намеснік старшыні райвыканкама Іна Барыева. Словы падзякі за работу прагучалі ў адрас загадчыцы цэнтральнай раённай бібліятэкі Таццяны Нырцовай, дырэктара музея народнай славы Наталлі Бурак, мастацкага кіраўніка народнага клуба аматараў песні “Верасень” гарадскога Дома культуры Стэлы Івановай, бібліятэкатара гарадской гімназіі Людмілы Несцяровіч. А вось больш падрабязна пра гісторыю стварэння кнігі і яе асаблівасці чытачы змогуць даведацца ў інтэрв’ю з самім аўтарам, якое будзе надрукавана пазней.